ગુજરાતમાં કૃષિ ક્ષેત્રને ઉદ્યોગનો દરજ્જો આપવામાં આવ્યો છે પરંતુ તે માત્ર કાગળ પર હોય તેમ લાગે છે, કારણ કે જો ઉદ્યોગનો દરજ્જો હોય તો નરેન્દ્ર મોદીના કહેવા પ્રમાણે ગુજરાતમાં એગ્રીકલ્ચર વાયબ્રન્ટ સમિટ કેમ થતી નથી. છેલ્લે 2011માં જ્યારે મોદીએ ગુજરાતમાં વાયબ્રન્ટ સમિટ કરી હતી ત્યારે તેમણે જાહેરાત કરી હતી કે હવે ગુજરાતમાં એક વર્ષ એગ્રીકલ્ચર સમિટ થશે અને એક વર્ષ વાયબ્રન્ટ ઇન્વેસ્ટર્સ સમિટ થશે. 2013માં સપ્ટેમ્બર મહિનામાં મોદીના નેતૃત્વમાં મહાત્મા મંદિરમાં જાયન્ટ એગ્રીકલ્ચર ગ્લોબલ સમિટ થઇ હતી. મોદીએ કહ્યું હતું કે હવે દર બે વર્ષે એગ્રી સમિટ થશે પરંતુ બે વખત થયા પછી આ સમિટ બંધ કરી દેવામાં આવી છે. સરકાર એવો દાવો કરે છે કે અમે દર બે વર્ષે સમિટ કરીએ છીએ પરંતુ તે સમિટ નહીં માત્ર એગ્રી એક્ઝિબિશન હોય છે. આપણે સ્વિકાર્યું છે કે કૃષિ અને પશુપાલન એક વ્યવસાય છે ઉદ્યોગ છે તો તેમાં ખેડૂતોને સમયસર લોન કેમ મળતી નથી. ઉદ્યોગો જેવા પ્રોત્સાહન કેમ આપવામાં આવતા નથી. ખેડવા માટે સરકાર જમીન કેમ આપતી નથી. આપણે અવશ્ય બે વર્ષે એક ગ્લોબલ એગ્રીકલ્ચર સમિટ કરવી જોઇએ કે જેથી ખેડૂતોને પ્રોત્સાહન મળી રહે.